**סטפן מנדל** (נולד בשנת 1940) הוא מתמטיקאי ישראלי-אוסטרלי יליד רומניה, שידוע בכך שארגן קבוצות וזכה 14 פעמים בפרס הראשון בלוטו ברומניה, אוסטרליה וארצות הברית, המספר הרב ביותר של זכיות בעולם לאדם אחד.

ביוגרפיה
--------

סטפן מנדל נולד ברומניה להורים יהודים בזמן מלחמת העולם השנייה. בשנות ה-60 בתקופת השלטון הקומוניסטי ברומניה ביקש לעלות לישראל. על מנת שיותר לו לעלות היה על מנדל, שמשכורתו עמדה אז על 88 דולר בחודש, לגייס סכום גדול של כסף. לשם כך פיתח תבנית שתכסה את כלל הקומבינציות שיכולות לעלות בהגרלת הלוטו ברומניה, ומאפשרת זכייה בטוחה בפרס הראשון. בשיתוף עם קבוצת חברים שלח טפסים שהבטיחו את זכייתם בפרס הראשון, שעמד על 72,783 ליי שהיה שווה ל-18 שנה של משכורת. לאחר הזכייה עלה לישראל עם אשתו וילדיו.

בהמשך עבר להתגורר באוסטרליה. בשנות ה-80. הוא שכלל שם את השיטה שהבטיחה את זכייתו בפרס הראשון, על ידי כך שהדפיס בעצמו את כרטיסי הלוטו ושילם עליהם רק כשמסר אותם בתחנות הלוטו, מה שהיה חוקי אז. העובדה שהדפיס בעצמו את הכרטיסים אפשרה לו להדפיסם כשהם כבר מסומנים, ובכך לא היה צריך למלא בעצמו מיליוני כרטיסים. מנדל זכה בפרס הראשון ובמספר רב של פרסיים משניים. בעקבות זכייתו חברות הלוטו העלו את מספר הכדורים מ-40 ל-45. בכך, הוא נדרש למלא כ-8 מיליון צירופים כדי להיות בטוח שאחד מהם הוא הצירוף הזוכה. כדי לפתור בעיה זו הוא פנה למתמטיקאי פאול ארדש, ואף למד הונגרית כדי לשוחח עמו. לקראת סיום העבודה עמו התברר לו שארדש דובר גם אנגלית. השניים סיימו את העבודה בתוך שבוע. שכלול השיטה כלל פיתוח אלגוריתם לכיסוי כלל אפשרויות ההימור בלוטו המקומי. בזכותה מנדל זכה בפרס הראשון של הלוטו האוסטרלי 11 פעמים נוספות. באוסטרליה נחקק חוק נגדו שנקרא "חוק סטפן מנדל" אשר אוסר על אדם אחד לכסות את כל האפשרויות בהימור. בעקבות שינוי זה לא היה עוד ההימור משתלם למנדל במדינה זו.

מנדל החליט לעבור לשחק בארצות הברית בחפשו פרס ראשון משתלם מספיק כדי להשתתף בהגרלה. מנדל זכה שוב באותה שיטה בפרס הראשון בלוטו של מדינת וירג'יניה בארצות הברית. בזכייה זו הדפיס מראש כרטיסי לוטו בבית דפוס ושלח אותם. סכום הזכייה היה 27 מיליון דולר בפרס הראשון, ועוד 900,000 דולר בפרסי המשנה. לאחר מכן החליט להפסיק את פועלו בתחום ושב לישראל. בעקבות זכייתו נאסר בארצות הברית להדפיס כרטיסי לוטו מראש.

בישראל נפתחה נגדו חקירה של הרשות לניירות ערך בעקבות מיזם שהוביל למכירת אדמות באי ונואטו לישראלים. הוא הועמד לדין, אך שהה מחוץ לישראל (ברח ממשמורת חוקית על פי התביעה) ולא הגיע למשפט. על מנדל נגזרו בשנת 2004 עשרה חודשי מאסר בפועל וקנס של 100 אלף שקלים על הצעה לציבור לרכוש ניירות ערך מבלי לפרסם תשקיף.

מנדל הגיש בקשה למשפט חוזר לבית המשפט העליון אך זו נדחתה בידי השופט חנן מלצר באוגוסט 2019 מכיוון שנמלט מישראל. מאידך אישר לסטפן מנדל לשוב לישראל מבלי שייאסר למשך 30 יום כיון שעונש המאסר הוטל עליו שלא בפניו.

חיים אישיים
-----------

למנדל שני ילדים. בעקבות צו מעצר בינלאומי שהוצא נגדו ומחשש שייעצר, התגורר במדינת האיים ונואטו. עד שנת 2023 התגורר בלונדון, כיום מתגורר בישראל.

ראו גם
------

* 21 (סרט)

קישורים חיצוניים
----------------

* האיש שפיצח את הלוטו, בביצוע זמן אמת, כתבה בערוץ "תאגיד השידור הישראלי", באתר יוטיוב
* גיא פלג, ‏"עשיתי 40 מיליון דולר": הסיבה המפתיעה שבגללה אלוף הלוטו סטפן מנדל חזר לישראל, באתר ‏מאקו‏‏, ‏9 ביוני 2023‏
* גלעד מורג, המתמטיקאי שזכה 14 פעמים בלוטו ונשלח לכלא - חזר לארץ אחרי 21 שנה, באתר ynet, 11 במאי 2023
* אבי כהן, ‏ניצול השואה בן ה-83 שפיצח את שיטת הלוטו והורשע - חזר לארץ, באתר ישראל היום, 11 במאי 2023
* אורי סלע‏, 20 שנה אחרי שנמלט מהחוק: הגאון ש"פיצח" את הלוטו חזר לישראל, באתר וואלה!‏, 11 במאי 2023
* זכה 14 פעמים בלוטו וברח מהארץ: זו הסיבה שחזר, באתר אייס, 11 במאי 2023
* 40 מיליון דולר: האיש שזכה 14 פעמים בלוטו מגלה את השיטה, באתר אייס, 10 ביוני 2023
* ניר (שוקו) כהן ואלכסנדרה לוקש, האיש שפיצח את הלוטו מעוכב בלונדון: "רוצה לחזור לארץ ולנקות את שמי", באתר ynet, 17 ביוני 2020

הערות שוליים
------------

1. ↑
2. ↑
3. ↑  רייצ'ל פרימאק, How to win the lottery, according to a Romanian-born mathematician who hacked the system, won 14 times, and retired on a remote tropical island, באתר ביזנס אינסיידר, 21 במרץ 2019
4. ↑  אלקסיס קארי, IT COULD BE YOU! This maths whizz won the lottery 14 times – and here’s secret to how he did it, באתר הסאן, 29 באוגוסט 2018
5. ↑  ג'יליאן ברוקל, He won the lottery 14 times using math. But his biggest jackpot still came down to luck. באתר וושינגטון פוסט, 28 במרץ 2019
6. ↑  אלקסיס קארי, Sneaky way maths whiz managed to play the system — and change lotto rules forever, באתר news.com.au‏, 29 באוגוסט 2018
7. ↑  אמיר הלמר, 10 חודשי מאסר בפועל ו-100 אלף שקל קנס על סטפן מנדל בפרשת מונדרגון; השופט: מרחפת כאן עננה של הונאה גדולה, באתר דה מרקר, 11 באוקטובר 2004
8. ↑  העליון: זוכה הלוטו הסדרתי לא ייעצר עם נחיתתו